Taahili Manawagee Hagadagadagagee.
1.
E haga manawa gee idimaa gu deai digau i Jerusalem ai, di waahale dela nogo dogologo ono daangada i mua! Henuailala hagatau nogo hagalaamua a mee i mua, dolomeenei guu hai gadoo be di ahina guu made dono lodo. Di waahale dela koia e aamua guu hai di hege dolomeenei. 
Mee e dangidangi i di boo hagatau, ono golomada e halidangi gi lala i dono gili. Deai dono ehoo mai mua i dono baahi ai belee haga manawa lamalia a mee. Ono ihoo hagaaloho guu buhi gu hai baahi gi mee. 
Digau Judah guu hula gi daha mo nadau gowaa donu, guu noho i lodo di haingadaa mo di mouli hege. Digaula guu noho i nnuai gowaa, gu deai di gowaa e mee di haga ingoo bolo di gowaa donu ni digaula ai. Nadau hagadaumee gu daabui digaula, gu deai di gowaa e mee di lellele hagammuni ginai ai. 
Digau e hula gi di Hale Daumaha ai belee hai nadau daumaha i nia laangi dabu. Nia dama ahina ala nogo dadaahili i mua la guu noho i lodo nadau hagaduadua, gei ogo digau hai mee dabu gu tangitangi mo di manawa gee. Nia ngudu nia bontai o di waahale nadau daangada ai, gei Zion guu noho i lodo di manawa hagammaemmae. 
Ono hagadaumee gu aali, gei mee guu noho i lala nadau mogobuna. Dimaadua gu hagaduadua a mee, idimaa mee guu hai ana hala e logo. Nia dama a maa guu kumi guu lahi gi daha. 
Di madamada o Jerusalem gu hagalee. Nia dagi o maa guu hai be nia ee ma ga hiigai ga paagege. Nia mahi digaula gu hagalee i di madagoaa digaula e llele gi daha mo digau puu manu. 
Jerusalem gu ongeonge dolomeenei, gu hagalee madamada be di maa i mua, gei mee gu langahia dono madamada dela i mua dono kumi go ono hagadaumee, deai tangada e hagamaamaa a mee ai, ono hagadaumee gu gadagada gi dono doo. 
Dono hagalaamua gu hagalee, gu ono goloo ai, gu haga huaidu. Mee gu manawa gee, guu pono ono golomada idimaa mee gu langaadia. Jerusalem guu bida haga gulugulua ia gi nia huaidu. 
Ono gulugulua gu modongoohia hagammaa, gei mee e dehei eia nia mee ala gaa tale ang gi deia. Dono doo gi lala e huaidu, idimaa tangada e haga manawa lamalia a mee ai. Ono hagadaumee gu aali, gei mee gu dangidangi gi Dimaadua gi dumaalia ang gi deia. 
Ono hagadaumee gu gaiaa ono goloo hagalabagau huogodoo. Mee gu gidee ia di nadau ulu gi lodo di Hale Daumaha, di gowaa dela guu bule go Dimaadua bolo digau tuadimee gi dee ulu gi lodo. 
Ana daangada gu tangitangi mo di manawa gee i nadau madagoaa e halahala nadau mee e gai. Digaula gu koodai nadau goloo hagalabagau gi nia meegai bolo gi mouli ai ginaadou. Di waahale e dangidangi boloo, “Meenei Dimaadua, mmada mai gi di au, gi gidee Goe dogu haingadaa.” 
Mee e dangidangi gi digau ala e hula laalaa i dono baahi boloo, “Mmada mai gi di au, deai tangada guu mmae be di mmae deenei i di au ai, go di mmae a Dimaadua ne gaamai gi ogu nua i di madagoaa o dono hagawelewele. 
“Mee ne hagau eia dana ahi i di langi, di ahi dela ne dudu ogu lodo. Mee ne gaamai dana hele i ogu mua gi hinga au gi hongo di gelegele, gei Mee gaa hudu au gi daha gi lodo di mmae dee odi. 
“Mee gu hagailongo ogu huaidu huogodoo, guu nnoo gi di gowaa e dahi, gu daudau gi dogu uwa, gei au gu daamaha gu hagalongo gee. Dimaadua guu wanga au gi ogu hagadaumee, dela ga deemee iei au di duu aga e hai baahi gi digaula. 
“Dimaadua gu gadagada gi agu gau dauwa ala koia e maaloo, gu hagau ana gau dauwa belee hagahuaidu agu dama daane, gu dagadagahi agu daangada be nia ‘grape’ i di gowaa dagadagahi waini. 
“Deenei tadinga ogu golomada ala e halidangi. Tangada e haga manawa lamalia au ai, tangada e hai au gii mahi ogu lodo ai. Ogu hagadaumee gu aali i di au, gei ogu daangada nadau mee e dubu ai. 
“Au guu holo ogu lima gi daha, gei tangada e hagamaamaa au ai. Dimaadua gu gahigahi ogu hagadaumee gi hai baahi mai gi di au mai i nia gowaa huogodoo. Digaula guu hai au be di mee gulugulua. 
“Gei Dimaadua le e donu, gei di maa ko au dela gu de hagalongo gi Mee. Hagalongo mai gi di au, goodou go nia henua huogodoo, mmada mai gi dogu hagaduadua nei. Agu dama daane mo agu dama ahina huogodoo gu lawalawa, guu lahi gi daha. 
“Au gu gahigahi ogu ihoo, gei digaula hagalee hiihai e hagamaamaa au. Digau hai mee dabu, mo nia dagi guu mmade i hongo nia ala o di waahale i di nadau halahala nadau meegai belee hagamouli ginaadou. 
“Meenei Dimaadua, mmada mai gi dogu mmae huoloo, au gu huaidu ogu lodo! Ogu lodo gu daamaha huoloo gi ogu huaidu. Taaligi dangada guu hai i hongo nia ala, di made hogi gu i golo i lodo nia hale. 
“Hagalongo mai gi dogu lee manawa gee, tangada e haga manawa lamalia au ai. Ogu hagadaumee gu tenetene gi do gaamai di haingadaa deenei. Gaamai gi di au di laangi dela gu hagababa Kooe, hagaduadua ina ogu hagadaumee be dau hai dela nogo hai mai gi di au. 
“Haga huaidu ina digaula idimaa digaula ala nogo haihai nia mee huaidu. Hagaduadua ina digaula be dau hai nogo hagaduadua au i ogu huaidu. Au gu manawa gee huoloo i lodo ogu haingadaa, gei au guu magi i lodo dogu manawa.” 
