Psalm.
21.
Meenei Dimaadua, di madau king gu tenetene idimaa Goe dela ne wanga gi mee di maaloo. Mee e tenetene i di Goe dela ne hai a mee gi aali. 
Goe guu wanga gi mee nia mee a mee ala e haa manawa ai. Goe gu helekai gi tangidangi a maa. 
Goe gu hanimoi gi mee mo au hagamaluagina humalia, gaa wanga dau hau goolo gi hongo di libogo o maa. 
Mee ne dangi adu gi di Goe di mouli, gei Goe guu wanga gi mee di mouli duai ge waalooloo. 
Nia madamada o dono ingoo le e aamua, idimaa Goe dela gu hagamaamaa a mee. Goe ne hai a mee gii hai di king e dau gei e mahi. 
O hagamaluagina le e madalia a mee ga hana hua deeodi. Mee e tenetene huoloo idimaa Goe dela e madalia a mee. 
Di king le e hagadagadagagee gi Dimaadua di Gowaa Aamua, gei mee gaa noho baba mau dangihi, idimaa go di manawa aloho dee modu Dimaadua i mee. 
Di king gaa kumi ono hagadaumee huogodoo, mee gaa kumi digau huogodoo ala e hudiou ang gi deia. 
Mee ga daaligi digaula gi di ahi ulaula i dono madagoaa ma ga hanimoi. Dimaadua ga hagammaa digaula gi daha i dono hagawelewele, gei di ahi gaa dudu digaula gii wwele. 
Deai tangada i nia hagadili digaula e mouli ai. Di king ga daaligi digaula huogodoo gii mmade. 
Digaula ga haga noho di nadau hai belee hai baahi gi mee, gei digaula hagalee kila. 
Mee gaa puu ana amu maalei gi digaula, e hai digaula gii huli gi muli gii llele. 
Gimaadou e hagaamu Goe, meenei Dimaadua, idimaa go oo mahi! Gimaadou ga daahili mo di hagaamu o mogobuna. 
