Job.
38.
Dimaadua e leelee mai i lodo di madangi gono maaloo gi Job, 
“Goe ko ai dela e heeu mai dogu iloo mee i au balu helekai ono hadinga ai? 
Duu i nua be taane, helekai gi agu heeu ala ma ga heeu adu. 
Goe nogo i hee i di madagoaa Au ne hai henuailala? Maa goe e iloo nia mee e logo, hagia mai laa. 
Gei di ma koai dela ne hagamaanadu bolo henuailala le e hai gi damana beelaa? Ma koai dela ne dagi dana mee hagatau mee e hagatautau di maa? Goe e iloo di heeu deenei? 
Ma di aha dela e daahi nia duludulu ala e daahi henuailala gi huudonu? Ma koai dela ne dugu dana hadu madaaduge e hagamau henuailala? 
I di heniheni di laangi deelaa, nia heduu o di luada gu dadaahili i di gowaa e dahi, digau di langi gu wwolowwolo tenetene. 
Ma koai dela ne tai nia bontai ala nogo daahi di tai i di madagoaa ne biia mai i lodo tinae henuailala? 
Ma ko Au dela ne gahu di tai gi nia gololangi, gei ne hii di maa gi di bouli dongoeho. 
Au ne maaga di haga geinga o di tai, gei ne benebene di maa gi tua nia bontai ala guu tai. 
Ko Au ne helekai gi di tai boloo, ‘Guu tugi di gowaa dela e hana ginai goe! I kinei, o beau maaloo ga hagalee.’ 
“Job, i lodo do mouli, goe guu hai do holongo e haga heni di laangi? 
Goe guu hai di heniheni gi daahia hua beelaa henuailala mo di hagangalungalua digau huaidu gi daha mo nadau gowaa nogo pala ai? 
Di maalama o di aa e hai nia gonduu mono gowaa baba gi gila mai gadoo be nia haduhadui o di gahu, e madammaa gadoo be di maaga dela e maaga i hongo di gelegele. 
Di maalama o di laangi la gu maalama balua gi digau huaidu, e duuli digaula gi daha mo nadau hegau huaidu. 
“Goe guu hana gi di gowaa iai nia monowai e uwa aga i tua di moana? Goe gu haele i hongo di baba di moana? 
Ma iai tangada guu hagi adu gi di goe nia bontai o di abaaba dela e duuli tenua bouli o digau mmade? 
Goe gu iloo be tamanaiee o henuailala le e damana behee? Hagia mai laa gi di Au be goe e iloo. 
“Goe e iloo be di maalama le e hanimoi i hee, be di bouli la di mee e daamada i hee? 
Goe e mee di hagi anga gi meemaa be e mogowaa behee nau gowaa ala e mee di hula ginai, be e hagau meemaa gi muli gi di gowaa ne lloomoi ai? 
Au bolo goe e mee hua, idimaa, goe gu madua, gei goe nogo i golo i di madagoaa henuailala ne hai! 
“Goe guu hana gu madamada i lodo nia hale benebene mee, nia gowaa ala e dugu ai agu ‘snow’ mono uwa hadu magalillili? 
Au e hagatogomaalia nia maa gi nia madagoaa haingadaa mo nia laangi ala e hai nia dauwa llauehe mo lligi. 
Goe guu hana gi di gowaa dela e hobo aga iai di laa, be di gowaa dela e gono mai ai di madangi dela e haneia i dua? 
Ma koai dela ne geli di madaawa dela e malingi ia nia uwa, gei ne haga aadee di ala gi nia atili? 
Ma koai dela ne hai di uwa gii doo i di gowaa dela ono daangada ai? 
Ma koai dela e hagatiu di gowaa maangoo ge e haga inu di gowaa hieinu, e hagatomo aga nia geinga tolo? 
Nia uwa mono magalillili la nau damana i golo? 
Ma koai tinana o nia ais mono uwa magalillili? 
Ma di aha dela e huli nia wai gii hai be di hadu, ga haga hamaaloo i hongo tai? 
Goe e mee di nnoo nia heduu Madaligi gi di gowaa e dahi, be e wwede di nnoo dela e daahi nia heduu Waga dogo dolu? 
Goe e mee di dagi nia heduu gi lloomoi i nadau madagoaa donu, ge e dagi nia heduu ala e haga ingoo bolo di Ibu Damana mo di Ibu Dulii la gii hula gi nadau gowaa? 
Goe e iloo nia haganoho ala e dagi di ahiaalangi, gei goe e mee di haga hai hegau nia haganoho aalaa gi henuailala? 
“Goe e mee di wolo hagadaba gi nia gololangi gi haga tiulia goe gi di uwa? 
Maa goe ga helekai gi di ila gii daba, di ila e mee di hanadu gi di goe ga helekai adu boloo, ‘Deenei au, au gaa hai dau hegau?’ 
Ma koai e helekai gi di manu ‘ibis’ bolo di monowai Nile ga doloo, koai e helekai gi nia deduu daane bolo di uwa gaa doo? 
Ma koai dela e mee di iloo di dau nia gololangi, be e hulihuli nia maa hagabaahi gi malingi nia uwa, 
nia uwa ala e haga hamaaloo nia gelegele gii hai nia bahi mee hamaaloo? 
“Goe e mee di halahala nia meegai ang gi nia laion e gai, ge e hagamaaluu nia dama laion, 
i di madagoaa digaula e pala hagammuni i lodo nadau bongoo, be e togo e talitali i hongo nadau gowaa kiikii? 
Ma koai dela e haangai nia manu ‘raven’ i di madagoaa digaula e heehee hiigai, i di madagoaa nia dama digaula gaa tangi i nia meegai? 
