Job.
4.
Eliphaz, tangada mai Teman, ga helekai, “Meenei Job, goe hagalee ga manawa gee, maa au ga leelee adu gi di goe? Au gu deemee di noho hua dee muu. 
Goe gu aago au daangada dogologowaahee, gei e hagamaaloo aga labelaa nia lima digau ala e paagege. 
Di madagoaa tangada ne duadua ga bagege gaa hinga, gei au helekai e hagamaaloo aga a mee gi duu aga labelaa. 
Dolomeenei di madagoaa ni oou e tale ginai nia haingadaa, gei goe gu manawa gee, gu deemee di duu maaloo gi di hagamada. 
Goe gu daumaha ang gi God, gei do mouli gu madammaa huoloo, gei dehee laa do manawa maaloo mo do hagadagadagagee dolomeenei? 
Haga maanadu ina malaa, ma iai tangada e donu guu hudu gi daha? 
Au gu gidee nia daangada ala e dogi nadau mee huaidu, ge e haga nonnono nadau huaidu gadoo be nia lii laagau gi lodo nia gelegele, gei digaula e hagi nia huwa o nadau huaidu mo nadau hangahaihai huaidu. 
God e hagahuaidu digaula gi dono hagawelewele gadoo be di madangi maaloo. 
Digau huaidu e ngoloolo nadau lee, ge wwolowwolo gadoo be nia laion, gei God ga haga deemuu digaula ga hadihadi nia niha digaula. 
Digaula gaa mmade gadoo be nia laion nadau mee e daaligi gii made ai, ge nadau mee e gai ai, gei nia dama digaula ga modoho gi daha. 
“Dahi lee ne hanimoi be di lee haga moolee, gei au gu deemee di longono hagahumalia. 
Di lee deelaa la guu hai gadoo be di midi hagamadagudagu dangada dela ne oho dogu moe. 
Au gu madagu gu homouli ogu lodo, gei dogu huaidina hagatau gu bolebole i dogu madagu. 
Di angiangi guu tale mai gi ogu golomada, gei dogu gili guu wwana i dogu madagu. 
Au gu gidee di mee dela e duu i ogu mua, gei au e daumada di maa e de iloo e au be di maa di aha. Gei au ga longono di lee dela e hanimoi i di gowaa dela e kila loo, e helekai boloo: 
‘Ma iai tangada dangada i golo e mee di donu i mua nia hadumada o God, be e madammaa i mua nia hadumada o Tangada dela ne hai a mee? 
God hagalee hagadonu ana gau hai hegau ala i di langi, Mee guu gida ana huaidu i baahi ana gau di langi. 
Malaa, dehee laa dana hai ga hagadonu ana mee ne hai gi ono lima mai i nia gelegele, nia mee o di gohu gelegele ala e mee hua di llomi be di bege. 
Tangada e mee di mouli luada, gaa made i mua di hiahi, deai tangada e iloo ia ai. 
Nia mee huogodoo ala e hai mee ginai mee la gu hagalee, mee guu made, gei mee digi iloo nia mee.’ 
