Job.
33.
“Deenei laa, Job, goe hagalongo haga humalia gi agu mee huogodoo ala ga helekai ai. 
Au gu togomaalia di helekai aga dagu maanadu. 
Agu helekai huogodoo le e donu, gei au e helehelekai i nia mee ala e donu. 
Di hagataalunga o God la ne hai au, gei di dogidogi o God Mogobuna ne gaamai gi di au di mouli. 
“Helekai mai be goe e mee. Hagatogomaalia ina oo donu. 
Gidaua e tongaadahi hua i mua o God, gidaua ala ne hai mai i nia gelegele. 
Malaa, deai dau mee bolo goe ga madagu i di au ai, au hagalee e aali i di goe. 
“Malaa, deenei dagu mee ne hagalongo mai i doo baahi: 
‘Au digi hai di huaidu, dagu mee hala ne hai ai. Au e madammaa, ogu huaidu ai. 
Gei God ga halahala di mee dela e hai baahi mai gi di au, gaa dugu au be di hagadaumee ni oono. 
Mee ga lawalawa ogu wae gi taula baalanga, gei Mee e hagadina au i agu mee huogodoo ala e hai ko au.’ 
“Gei au e hai adu gi di goe, Job, goe e hai gee. God la koia e aamua i nia daangada huogodoo. 
Goe e aha dela e haga huaidu a God bolo Mee hagalee e helekai gi nia helekai lagamaaloo o nia daangada? 
Ma e aha maa God e helehelekai i nia madagoaa huogodoo, gei deai tangada e hagalongo gi ana helekai ai. 
I di boo di madagoaa e kii ai nia daangada, God e helekai gi digaula i lodo nadau midi mo nadau moe. 
Mee gaa hai digaula gi hagalongo gi ana helekai ala e helekai ai, gei digaula e mmaadagu i ana helekai. 
God e helekai belee hai digaula gii dugu di nadau haihai huaidu, gei e abaaba digaula gi dee hai digau hagamuamua. 
Mee hagalee dumaalia gi digaula gi daaligidia, Mee e daa digaula gi daha mo nadau mmade. 
God e hagadonu digaula gi di magi, gaa hai nadau huaidina gii noho mmae. 
Tangada magi e hagalee e hiihai e miami. Ma e aha maa nia meegai le e kala, gei mee e dee gai. 
Dono huaidina e hegehege loo. Goe guu mee hua di mmada gi nia iwi o maa. 
Mee gu hoohoo gi dono madagoaa dela e hana ai gi tenua o digau mmade. 
“Holongo tangada di langi ga hanimoi e hagamaamaa a mee, tangada di langi e dahi i digau di langi e mana a God, e haga langahia gi mee dono duhongo hegau. 
Mai dono dumaalia gei mee ga helekai boloo, ‘Diagia a mee! Mee e hagalee e hana gi tenua o digau mmade. Deenei di hui e hagamehede a mee.’ 
Dono huaidina gaa tomo hogi ga dama daane ge e maaloo labelaa. 
Mee ga dalodalo, gei God ga hagalongo, ga hagagila talodalo a maa. Mee ga daumaha gi God i di manawa tene, gei God ga haga humalia labelaa nia mee huogodoo ala i baahi o mee. 
Gei mee ga helekai aga i mua digau dogologo, ‘Au guu hai di huaidu. Au deai dagu humalia ne hai ai, gei God gu haga dagaloaha au. 
Mee guu dugu au gi dee hana gi tenua o digau mmade, gei au deenei e mouli hua igolo.’ 
“God e tataanga e haihai nia mee huogodoo aanei gi nia daangada. 
Mee e haga dagaloaha di mouli o tangada, gaa hai a mee gii noho i di mouli tenetene. 
“Deenei laa Job, hagalongo gi agu helekai. Noho deemuu gi helekai au. 
Maa goe dau helekai i golo, helekai gi hagalongo au, au e tenetene i dagu helekai bolo kooe dela e donu. 
Maa hagalee, noho deemuu hagalongo mai, gei au ga hagi adu gi di goe di hai o di kabemee. 
