Job.
10.
“Au guu buhi di mouli, hagalongo gi agu helekai mai i lodo dogu manawa gee. 
Hudee hagahuaidu ina au, meenei God. Goe hagia mai be di maa di huaidu aha ne hai ko au? 
Ma e donu Goe e tenetene gi dau hagaduadua au? E de hiihai gi au mee ala ne hai? Ga nomuli ga gadagada gi nia mee o digau huaidu ala ne haganoho? 
Goe e gidee nia mee be di madau gidee? 
Do mouli le e bodobodo gadoo be nia mouli o gimaadou daangada dangada? 
Ma e aha dela Goe e hagailongo ogu huaidu huogodoo, gei e halahala ogu ihala huogodoo? 
Goe e iloo hua bolo au ogu huaidu ai, gei tangada e mee di daa au gi daha mo doo lima ai. 
“Aalaa go oo lima ala ne hai au, gei dolomeenei go oo lima la hua ala e daaligi au. 
Goe gi langahia bolo Goe ne hai au mai i nia gelegele, gei Goe ga dagadagahi labelaa au bolo gii hai au nia gelegele labelaa? 
Goe ne haga maaloo dogu damana bolo gii mee di hagadili au. Goe ne haga tomo aga au i lodo tinae o dogu dinana. 
Goe guu wanga nia iwi mono goneiga gi dogu huaidina, gaa hii ogu iwi gi nia goneiga mo di gili. 
Goe ne gaamai gi di au di mouli mo di manawa aloho, mo dau abaaba mai au dela gu dadaahi au. 
Dolomeenei gei au gu iloo bolo i di madagoaa hagatau deelaa, gei Goe nogo hagamaanadu dau hai dela belee haga huaidu au. 
Gei Goe nogo hagadinadina mai au be au e hai dagu mee huaidu, bolo gei Goe ga hagalee e dumaalia mai. 
Maa au gaa hai di huaidu, gei au ga gidee dogu haingadaa mai i doo baahi. Maa au gaa hai di humalia, deai di hagaamu mai i doo baahi ai. Au gu hagaloale huoloo gei gu langaadia huoloo. 
Maa au ga haadanga lamalia hagadahi, gei Goe ga waluwalu au gadoo be di laion, gei Goe e hai hogi au mogobuna belee haga huaidu au. 
Nia madagoaa huogodoo gei Goe au gau hagamodongoohia belee hai baahi mai gi di au. Do hagawelewele mai gi di au le e damana mai i nia madagoaa huogodoo, gei Goe e haganohonoho dau mee i nia madagoaa huogodoo bolo Goe e hagahuaidu au. 
“Meenei God, Goe ne aha dela ne dumaalia mai gi di au gi haanau mai? E humalia maa nei bolo au gii made gi daha i mua nia daangada ala ma gaa mmada mai gi di au. 
Dogu hagahuudonu mai i tinae o dogu dinana gaa hana gi lodo taalunga, e koia e humalia i dogu haanau mai. 
Dogu mouli la digi hoohoo bolo ga hagaodi? Goe gi diagia hua au! Goe dumaalia mai gi di au e hai ai ogu tene i lodo di madagoaa dulii dela e dubu i golo i dogu mouli. 
Au gu hoohoo ga hagatanga gaa hana hagalee e hanimoi labelaa, e hana gi tenua o di bouli dongoeho gei e lodo huaidu, 
tenua bouli dongoehe, manawa gee, gei e hinihini, di gowaa dela e maalama guu huli guu hai di bouli dongoeho.” 
