Psalm.
85.
Meenei Dimaadua, Goe nogo manawa dumaalia huoloo gi dau henua. Goe ne hai Israel gi maluagina labelaa. 
Goe gu dumaalia nia huaidu o au daangada, mo di dumaalia gi digaula nia hala digaula huogodoo. 
Goe gu hagalee hagawelewele gi digaula, gu daahi hua do hagawelewele damanaiee. 
Meenei God di madau Dangada Hagamouli, laha mai gimaadou gi muli gi doo baahi, dugua do manawa dee hiihai mai gi gimaadou! 
Goe ga hagawelewele hua mai gi gimaadou gaa hana hua beelaa? Do hagawelewele la hagalee dugu? 
Heia gimaadou gi maaloo labelaa, gei gimaadou, ala go au daangada, ga hagaamu Goe. 
Meenei Dimaadua, hagamodongoohia ina mai gi gimaadou do manawa aloho, dumaalia mai gi gimaadou do hagamouli. 
Au e hagalongo gi nia mee a Yihowah go God ala e helekai ai. Mee e hagababa mai gi gidaadou, ala go ana daangada, di aumaalia, maa gidaadou hagalee hula labelaa gi muli gi tadau hangahaihai dadaulia. 
Ma e donu bolo Mee ga hagamouli digau ala e hagalaamua Ia, gei di madamada o dono hagamouli gaa noho i tadau henua. 
Di aloho mo di manawa dahi gaa buni, di tonu mo di aumaalia ga bulubulu mai. 
Tadau manawa dahi gaa tugi i nua mai henuailala, gei di tonu o God ga mmada iha i di langi. 
Dimaadua gaa hai gidaadou gi haadanga lamalia, gei tadau henua gaa huwa dau logo. 
Di tonu la gaa hana i mua Dimaadua, e hagatogomaalia di ala o Maa. 
