Psalm.
77.
Au e dangi gi nua a God. Au e gahigahi a Mee la gi nua, gei Mee gu longono Ia au. 
I lodo di madagoaa haingadaa, gei au e dalodalo ang gi Tagi. I di boo dogomaalia, gei au e daahi aga ogu lima gi nua e dalodalo, gei au e deemee di manawa lamalia. 
Dogu madagoaa ma ga hagamaanadu a God, gei au e manawa dogu uhi. Dogu madagoaa ma ga hagamamaanadu, gei au e manawa bagege ogu lodo. 
God guu hai au gii ala i di boo dogomaalia. Au gu de nnoomaalia, gu deemee dagu helekai. 
Au e maanadu nia laangi ala ne hula, gei e langalangahia eau nia ngadau ala i mua. 
I di waalooloo di boo, gei au e hagabaubau huoloo nia mee aanei i ogu lodo, mo di hagamamaanadu mo di heheeu mai gi ogu lodo boloo, 
“Dimaadua gaa mee hua di diiagi gidaadou beelaa? Mee gu hagalee hua e tenetene labelaa mai gi gidaadou? 
Mee gu hagalee hua e aloho i gidaadou? Nia hagababa a Maa la gu hagalee haga kila aga? 
Ma e aha, God la gu de langahia e Ia bolo Ia belee dumaalia huoloo? Ma e aha, di hagawelewele la guu pono di lohongo di aloho o Maa?” 
Malaa, gei au ga helekai, “Deenei di mee koia gu haga manawa gee au: Di Gowaa Aamua la gu deai ono mogobuna ai.” 
Meenei Dimaadua, au ga langahia eau au mee ala ne hai. Au ga haawa eau au hagadilinga mee haga goboina ala ne hai i mua loo. 
Au e hagamamaanadu au mee huogodoo ala ne hai. Au e hagamamaanadu au hegau mogobuna huogodoo. 
Meenei God, au mee huogodoo ala e hai le e dabu. Ma di god i golo e aamua be Goe ai. 
Ma kooe hua go di God dela e hai au mogobuna, Goe gu hagamodongoohia aga o mogobuna ang gi nia daangada. 
Goe ne haga dagaloaha au daangada gi o mogobuna, ala go di hagadili ni Jacob mo Joseph. 
Meenei God, di madagoaa nia wai ne mmada adu gi di Goe, nia maa gu mmaadagu, di moana gu bolebole. 
Nia gololangi gu malingi iha nia uwa, nia atili gu haluihalulu mai i lala di langi, nia ila gu dabadaba i nia madagoaa huogodoo. 
Di lee o au atili gu haluihalulu, gei henuailala gu maahina i au ila ala e dabadaba. Henuailala gu bolebole gu ngalungalua. 
Goe gu haele i lodo nia beau, Goe e hana laa lodo di moana llala, gei o lohongo babaawae le e de gidee. 
Goe ne dagi au daangada gadoo be tangada hagaloohi siibi i lala nia madamada humalia o Moses mo Aaron. 
