Psalm.
50.
Dimaadua, go di God Aamua Huoloo, e helekai ang gi henuailala hagatau e tugi i bahi gi dua gaa hana gi bahi i dai. 
Di madamada o God le e mamaahina mai i Zion, go di waahale madamada hagatau. 
Tadau God e hanimoi, malaa, hagalee hanimoi deemuu. Di ahi maaloo e ulaula i mua o Mee, di madangi maaloo e haganiga i di gili o Mee. 
Mee ga gahigahi di langi mo henuailala belee hai ono hagadootonu e mmada ang gi de Ia dela e gabunga ana daangada. 
Mee ga helekai, “Haga dagabuli ina mai agu daangada manawa dahi gi dogu baahi, go digau ala ne hai nadau hagababa mai gi di Au mai i nadau tigidaumaha ne hai.” 
Di langi e hagamodongoohia bolo God le e donu, ma go Mee dela tangada hai gabunga. 
“Hagalongo, go agu daangada, gei Au ga helekai. Au gaa hai dagu hagamodongoohia hai baahi adu gi di goe, Israel. Au go God, go doo God. 
Au hagalee gabunga goe i au tigidaumaha mo nia tigidaumaha dudu ala e haihai kooe mai gi di Au i nia madagoaa huogodoo. 
Au hagalee hiihai e kae agu kau daane mai i dau abaaba, be nia kuudi mai i lodo dau hagabuulinga kuudi. 
Nia manu huogodoo ala i lodo henua mono kau ala i tomo nia gonduu e mana la nia mee ni aagu. 
Nia manu mamaangi huogodoo mono mee huogodoo ala e mouli i lodo henua la nia mee ni aagu. 
“Maa nei bolo Au ma ga hiigai, Au hagalee madau agu meegai adu gi di goe, idimaa, henuailala mono mee huogodoo ala i no lodo la nia mee ni aagu. 
E hai behee? Au e gai nia goneiga kau daane, be e inu nia dodo kuudi? 
Heia dau tigidaumaha danggee ang gi God, mo di wanga gi di Gowaa Aamua au mee huogodoo ala ne hagababa ang gi Mee. 
Gahigahi ina Au i do madagoaa haingadaa, gei Au ga haga dagaloaha goe, gei goe ga hagaamu Au.” 
Gei God ga helekai gi digau huaidu, “Goodou e aha ala e agoago agu haganoho? Goodou e aha ala e leelee i agu hagababa? 
Goe e de hiihai gi di Au dela e aago goe, goe guu kili gi daha agu haganoho. 
Goe e hagadau ihoo gi digau gaiaadanga huogodoo ala ma ga gidee goe, gei goe e hagadaubuni ang gi nia daane mono ahina mouli be nia manu. 
“Nia madagoaa huogodoo gei goe e helehelekai huaidu, gei goe hagalee madugidugia di helekai tilikai. 
Goe e hai baahi gi oo gau donu, ge e halahala au huaidu gi digaula. 
Goe guu hai nia mee huogodoo aanei, gei Au nogo noho hua deemuu, malaa, goe e hai bolo Au e hai gadoo be goe. Gei dolomeenei, gei Au ga haga donu adu gi di goe, ga hagamodongoohia haga mmaa adu gi di goe. 
“Goodou ala e haga balumee au, hagalongo mai. Maa goodou hagalee hagalongo, gei Au ga daaligi goodou gi daha, deai tangada e mee di haga dagaloaha goodou ai. 
Di danggee la tigidaumaha dela e hagalaamua Au, gei Au ga haga dagaloaha digau huogodoo ala e hagalongo mai gi di Au.” 
