Isaiah.
26.
Di laangi ga dau mai, gei nia daangada gaa huwa taahili deenei i lodo tenua go Judah: Tadau waahale e maaloo! Dimaadua hua modogoia dela e madamada humalia i ono abaaba! 
Huge ina nia bontai di abaaba o di waahale, haga ulu ina mai nia guongo manawa dahi, go digau ala e hai nia mee e donu. 
Meenei Dimaadua, Goe e wanga di aumaalia dohu gi digau ala e manawa maaloo ge e hagadonu Goe. 
Hagadonu ina Dimaadua gaa hana hua beelaa, Mee ga benebene gidaadou i nia madagoaa huogodoo. 
Mee guu dugu gi lala nia manawa digau ala bolo ginaadou nadau mee. Mee gu oho di waahale maaloo nogo noho ai digaula, gu oho hagaligiligi nia abaaba duuli gii hai nia gohu gelegele. 
Digau nogo hagaduadua i mua e taele i hongo di maa, e dagadagahi di maa gi nadau wae. 
Meenei Dimaadua, Goe gu hagamalallali di ala gi digau humalia. Di ala dela e taele digaula le e baba. 
Gimaadou e daudali do hiihai ge hagadagadagagee hua adu gi di Goe. Ma go do ingoo dela e hiihai e hagalaamua go gimaadou. 
I di boo au e haa manawa i di Goe aga i lodo dogu manawa. Do madagoaa ga hagiaga henuailala mo ana daangada, digaula ga iloo di mee dela e donu. 
Ma e aha maa Goe e manawa dumaalia gi digau huaidu, gei digaula digi kabe di hai di mee dela e donu. Ma e aha maa digaula e noho i lodo tenua digau e donu, gei digaula e hai hala hua igolo. Digaula e de hiihai e hagadahidamee do aamua. 
O hagadaumee e de iloo bolo Goe ga hagaduadua ginaadou. Dimaadua, gi hagalangaadia ina, hagaduadua ina digaula gi di hagaduadua dela gu hagatogomaalia Kooe. Hagamodongoohia ina gi digaula tamanaiee o do aloho i au daangada. 
Meenei Dimaadua, Goe ga gaamai gi gimaadou di haadanga lamalia. Nia mee huogodoo ala e hai mee ginai gimaadou, ne kila mai i au mee ala ne hai. 
Meenei Dimaadua di madau God, gimaadou guu dagi go nnenua gee, gei go do ingoo la hua dela e hagalaamua go gimaadou. 
Dolomeenei digaula guu mmade, hagalee mouli labelaa. Nadau mouli dangada hagalee mouli aga, idimaa Goe gu hagaduadua digaula gu oho gi daha. Tangada e langahia digaula ai. 
Meenei Dimaadua, Goe gu hagatomo di madau henua, gu haga damana nia baahi huogodoo. Deenei guu hai Goe gi aamua. 
Meenei Dimaadua, Goe gu hagaduadua au daangada, gei i lodo nadau manawa gee, digaula gu dalodalo adu gi di Goe. 
Meenei Dimaadua, Goe guu hai gimaadou gi tangitangi gadoo be di ahina ma gaa dangi mmae i dono madagoaa ma ga haanau. 
Gimaadou gu duadua mmae, gei gimaadou digi haanau dahi mee. Gimaadou digi aali tauwa i madau henua. Gimaadou digi hau madau mee. 
Ginaadou ala go madau daangada ala ne mmade, ga mouli labelaa! Nadau huaidina ga mouli labelaa. Huogodoo ala e kii i lodo nadau daalunga, ga aala aga ga daahili tenetene. Gadoo be di magalillili o di luada dela e hagamagalillili henuailala, deenei di hai a Dimaadua ga hagamouli aga digau ala guu mmade. 
Agu daangada, ulu gi lodo godou hale, hai dia nia bontai. Pala hagammuni i lodo tama madagoaa dulii, gaa dae loo gi di hagawelewele a God gaa hili. 
Dimaadua e hanimoi i dono henua di langi e hagaduadua nia daangada henuailala i nadau ihala. Digau daaligi dangada ala ne daaligi nadau daangada hagammuni i henuailala ga hagamodongoohia aga, gei di gelegele ga hagalee daahi di hagammuni digau ala ne daaligi gii mmade. 
