Isaiah.
11.
Di hagatau o di madawaawa David le e hai be di laagau dela ne hele gi lala. Gei di maa e matilitili aga nia dama i di gili di tono di laagau deelaa, e hai be di King hoou dela ma ga gila aga i lodo di madawaawa David. 
Di Hagataalunga o Dimaadua gaa wanga gi Mee di iloo mee mo di kabemee, mo di hangaahai o di dagi ana daangada. Gei Mee ga iloo Ia di manawa Dimaadua ga hagalaamua a Mee, 
ga gidee Ia dono manawa tenetene i dono hagalongo ang gi Mee. Gei Mee hagalee hagi aga ana mee ala e gidee Ia, be i ana mee ne longono ai. 
Mee ga hagi aga digau ala e hagaloale gi di mee dela e donu, ge Ia ga hagamaamaa digau ala nadau hagamaamaa ai gii donu. Gei Mee ga hagaduadua ge ga daaligi digau hai mee huaidu gii mmade gi ana helekai. 
Gei Mee gaa dagi ana daangada gi di tonu mo di manawa dahi. 
Nia paana lodo geinga mono siibi gaa noho tenetene i di gowaa e dahi, nia manu ‘leopard’ ga kiikii dalia nia damaa kuudi, nia damaa kau mono dama laion ga hahaangai i di gowaa e dahi, gei nia damagiigi lligi ga benebene digaula. 
Nia kau mono ‘bear’ ga miami i di gowaa e dahi, mo nia damaa kau mono dama ‘bear’ gaa kii i di gowaa e dahi i di aumaalia. Nia laion gaa gai nia geinga ala e gaigai go nia kau. 
Gei tama dulii la hagalee tale ang gi di haingadaa, maa mee ga haihai ana dadaagala i baahi o nia gihaa poisin. 
I hongo Zion, di gonduu haga madagu a God, deai di mee e hagahuaidu be e daaligi i golo ai, idimaa, henuailala gaa honu i di kabemee mai baahi Dimaadua, gadoo be di moana dela e honu i nia wai. 
Dahi laangi ga dau mai, di madagoaa di King hoou i di hagadili o David gaa hai di ada hagamodongoohia ang gi nia henua llauehe ala i golo. Digaula ga dagabuli i dono waahale king, ga hagalaamua a Mee. 
Di laangi deelaa ma ga dau mai, gei Tagi ga hai hegau labelaa gi ono mogobuna e laha mai ana daangada ala ne dubu i Assyria mo Egypt, i lodo nnenua llauehe go Pathros, Ethiopia, Elam, Babylonia mo Hamath, mo i nia dongotai mo nia henua o di moana. 
Dimaadua gaa hudi dana hagallebe hagailoo gi nnenua llauehe bolo Ia ga hagabudu labelaa digau Israel mo Judah ala ne hagabagi gii noho dagidahi gi lloomoi gi muli mai i nia mada e haa o henuailala. 
Tenua Israel ga hagalee dubua hua igolo gi Judah, gei Judah ga hagalee hai di hagadaumee ni Israel. 
Ngaadahi, digaula ga heebagi gi digau Philistia i bahi i dai, gaa kae nia goloo digau ala e noho i bahi i dua. Digaula ga hagamagedaa digau Edom mo Moab, gei digau Ammon ga hagalongo gi digaula. 
Dimaadua ga hagabagu di madaawa o Suez, ga hagau mai dana madangi welengina e hagamaangoo Euphrates, ga hagahali hua nia dama monowai lligi e hidu, bolo gii mee nia daangada di hula laalaa. 
Di ala damana i golo mai Assyria, ang gi ana daangada Israel ala ne dubu, gadoo be di ala damana ang gi nadau maadua mmaadua i nadau madagoaa ne lloomoi i Egypt. 
